|  |
| --- |
| **Projektas** |
| **PLUNGĖS RAJONO SAVIVALDYBĖS**  **TARYBA** |
| **SPRENDIMAS** |
| **DĖL PLUNGĖS rajono SAVIVALDYBEI PRIKLAUSANČIŲ VIEŠOSIOS ĮSTAIGOS „VANDENS BOKŠTAS“ DALININKO TEISIŲ PARDAVIMO** |

2022 m. gruodžio 22 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, 48 straipsnio 2 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalies 1 punktu, 20 straipsnio 2 dalies 4 punktu, 10 ir 11 dalimis, Lietuvos Respublikos viešųjų įstaigų įstatymo 7 straipsnio 6 dalimi, Valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašo, patvirtinto Lietuvos Respublikos Vyriausybės 2014 m. sausio 29 d. nutarimu Nr. 89 „Dėl valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašo patvirtinimo“, 3.1 ir 3.3 papunkčiais, Plungės rajono savivaldybės taryba n u s p r e n d ž i a:

1. Parduoti viešo aukciono būdu Plungės rajono savivaldybei nuosavybės teise priklausančias viešosios įstaigos „Vandens bokštas“, kodas 302305594, buveinė M. K. Čiurlionio g. 29, Plungė, LT-90157, dalininko teises.

2. Nustatyti, kad viešosios įstaigos „Vandens bokštas“ parduodamų dalininko teisių pradinė kaina 100 Eur (vienas šimtas eurų), atitinkanti Savivaldybės įnašo į šios įstaigos dalininkų kapitalą vertę.

3. Įgalioti Savivaldybės administracijos direktorių, o jo nesant – Administracijos direktoriaus pavaduotoją:

3.1. organizuoti Plungės rajono savivaldybei nuosavybės teise priklausančių dalininko teisių pardavimo viešąjį aukcioną teisės aktų nustatyta tvarka;

3.2. sudaryti viešosios įstaigos „Vandens bokštas“ dalininko teisių pirkimo – pardavimo sutartį.

Savivaldybės meras

SUDERINTA:

Administracijos direktorius Mindaugas Kaunas

Turto skyriaus vyr. specialistė Inga Daublienė

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Turto skyriaus vyr. specialistė Daiva Gricienė

**PLUNGĖS RAJONO SAVIVALDYBĖS ADMINISTRACIJOS**

**TURTO SKYRIUS**

**AIŠKINAMASIS RAŠTAS**

**PRIE PLUNGĖS RAJONO SAVIVALDYBĖS TARYBOS SPRENDIMO PROJEKTO**

**„DĖL PLUNGĖS rajono SAVIVALDYBEI PRIKLAUSANČIŲ VIEŠOSIOS ĮSTAIGOS „VANDENS BOKŠTAS“ DALININKO TEISIŲ PARDAVIMO“**

2022 m. gruodžio 1 d.

Plungė

**1. Parengto teisės akto projekto tikslai, uždaviniai, problemos esmė.** Sprendimo tikslas – atsisakyti Plungės rajono savivaldybės turimų viešosios įstaigos „Vandens bokštas“ (toliau – Įstaiga) dalininko teisių, jas parduodant viešo aukciono būdu.

Įstaiga įsteigta 2009 metais, turi 2 dalininkus – Plungės rajono savivaldybė (turinti 1 dalininko teisę) ir Tomas Danilevičius (turintis 1 dalininko teisę). Įstaigos dalininkų kapitalo dydis yra 57,92 Eur. Savivaldybės, kaip Įstaigos dalininkės, įnašas – 28,96 Eur, tačiau, atsižvelgiant į planuojamas patirti išlaidas viešam aukcionui įvykdyti (skelbimo paslaugų pirkimas), dalininko teisių pradinę kainą siūloma nustatyti 100 Eur. Pradinė pardavimo kaina atitinka LR valstybės ir savivaldybių turto valdymo, naudojimo ir disponavimo juo įstatymo 20 straipsnio 11 dalies 2 punkte nustatytus pradinės kainos reikalavimus.

Įstaigos vykdomos veiklos tikslas – kūrybinė, meninė ir pramogų organizavimo veikla.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 20 straipsnio 11 dalis reglamentuoja, kad sprendimą rengianti savivaldybės institucija turi pagrįsti sprendimo atitiktį Įstatymo 9 straipsnyje nurodytiems principams.

Valstybės ir savivaldybių turtas turi būti naudojamas ir juo disponuojama vadovaujantis šiais principais:

1. Visuomenės naudos – valstybės ir savivaldybių turtas turi būti valdomas, naudojamas ir disponuojama juo rūpestingai, siekiant užtikrinti visuomenės interesų tenkinimą. Viešoji įstaiga „Vandens bokštas“ šiuo metu nevykdo veiklos, tenkinančios visuomenės interesus.

2. Efektyvumo – sprendimais, susijusiais su valstybės ir savivaldybių turto valdymu, naudojimu ir disponavimu juo, turi būti siekiama maksimalios naudos visuomenei. Plungės rajono savivaldybei nuosavybės teise priklausantis dalininko įnašas bus parduodamas viešame aukcione teisės aktų nustatyta tvarka.

3. Racionalumo – valstybės ir savivaldybių turtas turi būti tausojamas, nešvaistomas, racionaliai valdomas ir naudojamas. Plungės rajono savivaldybė šiuo metu nedalyvauja viešosios įstaigos „Vandens bokštas“ vykdomuose projektuose, nereikės iš Savivaldybės biudžeto skirti lėšų viešosios įstaigos išlaikymui.

4. Viešosios teisės – sandoriai tarp valstybės ir savivaldybių turto turi būti sudaromi tik teisės aktų, reglamentuojančių disponavimą valstybės ir (ar) savivaldybių turtu, nustatytais atvejais ir būdais. Sprendimo projektas parengtas vadovaujantis teisės aktais.

Pardavus Savivaldybei nuosavybės teise priklausančias Įstaigos dalininko teises, gautos pajamos būtų panaudotos kitiems visuomenei naudingiems tikslams įgyvendinti, tokiu būdu užtikrinant visuomenės interesų tenkinimą ir pasiekiant maksimalią naudą visuomenei bei tuo pačiu sudarant sąlygas efektyviam ir racionaliam valstybės turto naudojimui. Taigi projektas atitinka Valstybės ir savivaldybių turto valdymo, naudojimo ir disponavimo juo įstatymo 9 straipsnyje nurodytus principus.

**2. Kaip šiuo metu yra sprendžiami projekte aptarti klausimai.** 2022 m. rugsėjo 5 d. Įstaiga pateikė Savivaldybės administracijai prašymą nutraukti VšĮ „Vandens bokštas“ su priklausiniais panaudos sutartį. 2022 m. rugsėjo 23 d., vadovaujantis 2022 m. rugsėjo 23 d. darbo grupės posėdžio protokolu Nr. LK-243, sudaryta komisija Įstaigos su priklausiniais priėmimui–perdavimui atlikti. 2022 m. rugsėjo 28 d. pasirašytas Susitarimas dėl 2009 m. kovo 10 d. VšĮ „Vandens bokštas“ su priklausiniais panaudos sutarties Nr. BT6-02-6 nutraukimo.

2022 m. spalio 17 d. Savivaldybės administracija gavo Įstaigos raštą „Dėl akcijų pardavimo“. Vadovaujantis 2022 m. spalio 26 d. darbo grupės posėdžio protokolu Nr. LK-273, nuspręsta atsisakyti Savivaldybės turimų Įstaigos dalininko teisių, jas parduodant viešo aukciono būdu.

Lietuvos Respublikos vietos savivaldos įstatymo 16 straipsnio 2 dalies 26 punktu nustatyta, kad išimtinė savivaldybės tarybos kompetencija sprendimų dėl disponavimo savivaldybei nuosavybės teise priklausančiu turtu priėmimas, šio turto valdymo, naudojimo ir disponavimo juo tvarkos taisyklių nustatymas. Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 8 straipsnio 1 dalies 1 punktu nustatyta, kad savivaldybių turtą valdo, naudoja ir juo disponuoja savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko teises. Įstatymo 9 straipsniu nustatyta, kad savivaldybių turtas turi būti valdomas, naudojamas ir juo disponuojama vadovaujantis visuomenės naudos, efektyvumo, racionalumo ir viešosios teisės principais.

Įstatymo 20 straipsnio 2 dalies 4 punktas nustato, kad savivaldybei nuosavybės teise priklausančios viešųjų įstaigų dalininko teisės kitiems asmenims parduodamos Vyriausybės nustatyta viešosios įstaigos dalininko teisių pardavimo viešo aukciono būdu tvarka. Įstatymo 20 straipsnio 10 dalimi nustatyta, kad savivaldybei nuosavybės teise priklausančios viešosios įstaigos dalininko teisės gali būti parduodamos, jeigu šiai įstaigai teisės aktų nustatyta tvarka nepavesta atlikti viešojo administravimo funkcijų ir tenkinamos abi šios sąlygos: steigiant viešąją įstaigą ar didinant viešosios įstaigos dalininkų kapitalą nebuvo investuotas savivaldybei nuosavybės teise priklausantis nekilnojamasis turtas ir viešoji įstaiga nėra savivaldybės turto panaudos gavėja.

Taip pat 20 straipsnio 11 dalyje nurodoma, kad sprendimą dėl savivaldybei nuosavybės teise priklausančių viešosios įstaigos dalininko teisių pardavimo priima savivaldybės taryba.

**3. Kodėl būtina priimti sprendimą, kokių pozityvių rezultatų laukiama.** Pardavus Savivaldybei nuosavybės teise priklausančias Įstaigos dalininko teises, gautos pajamos būtų panaudotos kitiems visuomenei naudingiems tikslams įgyvendinti, tokiu būdu užtikrinant visuomenės interesų tenkinimą ir pasiekiant maksimalią naudą visuomenei.

**4. Siūlomos teisinio reguliavimo nuostatos.** Siūloma Plungės rajono savivaldybės nuosavybės teise turimas Įstaigos dalininko teises parduoti viešo aukciono būdu teisės aktų nustatyta tvarka.

**5. Pateikti skaičiavimus, išlaidų sąmatas, nurodyti finansavimo šaltinius.** Sprendimui įgyvendinti papildomų lėšų nereikės.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Nėra.

**8. Nurodyti, kieno iniciatyva sprendimo projektas yra parengtas.** Vadovaujantis darbo grupės 2022 m. spalio 26 d. posėdžio protokolu Nr. LK-273 ir viešosios įstaigos „Vandens bokštas“ 2022 m. spalio 17 d. raštu „Dėl akcijų pardavimo“.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita).

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Numatomas teisinis reguliavimas neprieštarauja įstatymams ir įstatymų įgyvendinamiesiems aktams.* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Turto skyriaus vyr. specialistė Daiva Gricienė